CELEX: 32018D0496
Language: et
Date: 2018-03-22 00:00:00
Title: Komisjoni rakendusotsus (EL) 2018/496, 22. märts 2018, võrgueeskirjade ja -suuniste väljatöötamist käsitleva iga-aastaste prioriteetide nimekirja koostamise kohta 2018. aastaks (EMPs kohaldatav tekst )

23.3.2018   
            
            
               ET
            
            
               Euroopa Liidu Teataja
            
            
               L 81/83
            
         KOMISJONI RAKENDUSOTSUS (EL) 2018/496,
   22. märts 2018,
   võrgueeskirjade ja -suuniste väljatöötamist käsitleva iga-aastaste prioriteetide nimekirja koostamise kohta 2018. aastaks
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 13. juuli 2009. aasta määrust (EÜ) nr 714/2009 võrkudele juurdepääsu tingimuste kohta piiriüleses elektrikaubanduses ning millega tunnistatakse kehtetuks määrus (EÜ) nr 1228/2003, (1) eriti selle artikli 6 lõiget 1,
   võttes arvesse Euroopa Parlamendi ja nõukogu 13. juuli 2009. aasta määrust (EÜ) nr 715/2009 maagaasi ülekandevõrkudele juurdepääsu tingimuste kohta ning millega tunnistatakse kehtetuks määrus (EÜ) nr 1775/2005, (2) eriti selle artikli 6 lõiget 1,
   ning arvestades järgmist:
   
               (1)
            
            
               Võrgueeskirjade ja suuniste väljatöötamine ja rakendamine on energia siseturu täielikul ühendamisel määrava tähtsusega. Kolmanda energiapaketiga (3) loodi institutsiooniline raamistik võrgueeskirjade väljatöötamiseks, et ühtlustada vajaduse korral elektri- ja gaasivõrke reguleerivaid tehnilisi, talitlus- ja turueeskirju. Sel eesmärgil teevad Energeetikasektorit Reguleerivate Asutuste Koostööamet (edaspidi „koostööamet“), Euroopa elektri põhivõrguettevõtjate võrgustik ja Euroopa maagaasi ülekandesüsteemi haldurite võrgustik (edaspidi koos „ENTSO“) ning Euroopa Komisjon tihedat koostööd kõikide asjaomaste sidusrühmadega.
            
         
               (2)
            
            
               Valdkonnad, milles saab välja töötada võrgueeskirju, on sätestatud nii määruse (EÜ) nr 714/2009 artikli 8 lõikes 6 kui ka määruse (EÜ) nr 715/2009 artikli 8 lõikes 6. Lisaks võimalusele välja töötada võrgueeskirju võib komisjon otsustada välja töötada ka suuniseid määruse (EÜ) nr 714/2009 artikli 18 lõigetes 1, 2 ja 3 ning määruse (EÜ) nr 715/2009 artikli 23 lõikes 1 esitatud valdkondades. Nii määruse (EÜ) nr 714/2009 artikli 6 lõike 1 kui ka määruse (EÜ) nr 715/2009 artikli 6 lõike 1 kohaselt peaks komisjon esmalt koostama aasta prioriteetide nimekirja, milles määratakse kindlaks valdkonnad, mis kaasatakse võrgueeskirjade väljatöötamisse.
            
         
               (3)
            
            
               Avaliku konsultatsiooni (4) käigus toetas enamik sidusrühmi käimasolevate tööde prioriteetseks seadmist ja rõhutas, kui oluline on vastuvõetud võrgueeskirjade ja -suuniste nõuetekohane ja hästi kooskõlastatud rakendamine, millega on tagatud sidusrühmade struktuurne osalemine. Mõned vastajad märkisid, et tulevikus võib osutuda vajalikuks kaaluda vastuvõetud võrgueeskirjade ja -suuniste muutmist.
            
         
               (4)
            
            
               Tunnustades sidusrühmade vastuseid ja võttes arvesse turukorralduse algatuse raames tehtavaid tulevasi seadusandlikke algatusi, mitmesuguseid meetmeid, mida on vaja energia siseturu täielikuks ühendamiseks, ja asjaolu, et võrgueeskirjade ja -suuniste rakendamine nõuab märkimisväärseid vahendeid kõigilt asjaomastelt osalistelt, sealhulgas komisjonilt, koostööametilt, ENTSO-lt ja sidusrühmadelt, ei lisatud aasta prioriteetide nimekirja uusi teemasid,
            
         ON VASTU VÕTNUD KÄESOLEVA OTSUSE:
   Artikkel 1
   Käesolevaga sätestatakse, et 2018. aastaks ei ole kindlaks määratud uusi valdkondi võrgueeskirjade ja -suuniste väljatöötamiseks.
   Artikkel 2
   Käesolev otsus jõustub kahekümnendal päeval pärast selle avaldamist Euroopa Liidu Teatajas.
   
      Brüssel, 22. märts 2018
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  ELT L 211, 14.8.2009, lk 15.
   
      (2)  ELT L 211, 14.8.2009, lk 36.
   
      (3)  Kolmas energiaturu pakett koosneb Euroopa Parlamendi ja nõukogu 13. juuli 2009. aasta direktiivist 2009/72/EÜ, mis käsitleb elektrienergia siseturu ühiseeskirju ning millega tunnistatakse kehtetuks direktiiv 2003/54/EÜ (ELT L 211, 14.8.2009, lk 55), Euroopa Parlamendi ja nõukogu 13. juuli 2009. aasta direktiivist 2009/73/EÜ, mis käsitleb maagaasi siseturu ühiseeskirju ning millega tunnistatakse kehtetuks direktiiv 2003/55/EÜ (ELT L 211, 14.8.2009, lk 94) ning määrustest (EÜ) nr 714/2009 ja (EÜ) nr 715/2009 ning Euroopa Parlamendi ja nõukogu 13. juuli 2009. aasta määrusest (EÜ) nr 713/2009, millega luuakse Energeetikasektorit Reguleerivate Asutuste Koostööamet (ELT L 211, 14.8.2009, lk 1).
   
      (4)  Vastused on avaldatud järgmisel veebilehel: https://ec.europa.eu/info/consultations/public-consultation-priorities-network-codes-and-guidelines-2018-based-article-6-1-regulation-ec-no-714-2009-and-regulation-ec-no-715-2009_en